Document ID: 32000D0736

Komission päätös,
tehty 28 päivänä kesäkuuta 2000,
vuosia 2000-2006 koskevan Portugalin aluetukikartan siitä osasta, joka käsittää perustamissopimuksen 87 artiklan 3 kohdan c alakohdan poikkeuksen mukaiset alueet
(tiedoksiannettu numerolla K(2000) 1964)
(Ainoastaan portugalinkielinen teksti on todistusvoimainen)
(ETA:n kannalta merkityksellinen teksti)
(2000/736/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisöjen perustamissopimuksen ja erityisesti sen 88 artiklan 2 kohdan,
ottaa. huomioon Euroopan talousalueesta tehdyn sopimuksen ja erityisesti sen 62 artiklan 1 kohdan a alakohdan,
on mainittujen artiklojen mukaisesti kehottanut asianomaisia esittämään huomautuksensa(1),
sekä katsoo seuraavaa:
I MENETTELY
(1) Portugalin viranomaiset ilmoittivat komissiolle EY:n perustamissopimuksen 88 artiklan 3 kohdan mukaisesti pysyvän edustustonsa 19 päivänä toukokuuta 1999 päivätyllä kirjeellä nro 445 (saapunut 20 päivänä toukokuuta 1999) ja 25 päivänä toukokuuta 1999 päivätyllä kirjeellä nro 458 (saapunut 26 päivänä toukokuuta 1999) luonnoksesta aluetukikartaksi vuosiksi 2000-2006(2). Komission yksiköt pyysivät lisätietoja Portugalin pysyvälle edustustolle osoitetulla, 11 päivänä kesäkuuta 1999 päivätyllä kirjeellään D/52497. Portugalin viranomaiset täydensivät ilmoitustaan pysyvän edustustonsa 12 päivänä heinäkuuta 1999 päivätyllä kirjeellä nro 692 (saapunut 19 päivänä heinäkuuta 1999) ja 12 päivänä lokakuuta 1999 päivätyllä kirjeellä nro 994 (saapunut 4 päivänä marraskuuta 1999). Lisäksi viranomaiset täydensivät ilmoitusta kahdenvälisessä kokouksessa, joka pidettiin 7 päivänä syyskuuta 1999.
(2) Tutkittuaan Portugalin viranomaisten kyseisestä toimenpiteestä toimittamat tiedot komissio ilmoitti Portugalille 19 päivänä tammikuuta 2000 päivätyllä kirjeellä SG(2000)D/100638 päättäneensä EY:n perustamissopimuksen 87 ja 88 artiklan ja ETA-sopimuksen 61 ja 62 artiklan määräysten perusteella, että se ei vastusta aluetukikartan sitä osaa, joka koskee perustamissopimuksen 87 artiklan 3 kohdan a alakohdan poikkeuksen mukaisia Portugalin alueita (valtiontuki N 305/99). Samalla se ilmoitti päättäneensä aloittaa EY:n perustamissopimuksen 88 artiklan 2 kohdassa tarkoitetun menettelyn perustamissopimuksen 87 artiklan 3 kohdan c alakohdan poikkeuksen mukaisia alueita koskevasta aluetukikartan osasta (valtiontuki C 78/99).
(3) Asiaa koskeva komission päätös on julkaistu Euroopan yhteisöjen virallisessa lehdessä(3). Päätöksen mukaan komissio hyväksyy osan Portugalin aluetukikartasta, koska se katsoo sen olevan perustamissopimuksen mukainen, mutta se aloittaa muodollisen tutkintamenettelyn, joka koskee toista osaa aluetukikartasta. Asianomaisia on kehotettu esittämään kuukauden kuluessa päätöksen julkaisemisesta huomautuksensa niistä toimenpiteeseen liittyvistä seikoista, joiden osalta komissio on päättänyt aloittaa menettelyn.
(4) Komissio ei ole saanut huomautuksia asianomaisilta.
(5) Portugalin viranomaiset esittivät komissiolle huomautuksia pysyvän edustustonsa 21 päivänä helmikuuta 2000 päivätyllä kirjeellä nro 221 (saapunut 22 päivänä helmikuuta 2000) ja talousministerin 2 päivänä toukokuuta 2000 päivätyllä kirjeellä nro 2610 (saapunut 4 päivänä toukokuuta 2000) sekä 12 päivänä huhtikuuta 2000 pidetyssä kahdenvälisessä tapaamisessa ja 18 päivänä toukokuuta 2000 päivätyllä faksilla.
II YKSITYISKOHTAINEN KUVAUS TOIMENPITEEN OSALTA, JOTA KOSKEVAN MENETTELYN KOMISSIO ON ALOITTANUT
(6) Portugalin viranomaisten ilmoittama aluetukikartan luonnos kattaa koko Portugalin alueen. Sen voimassaolo alkaa 1 päivänä tammikuuta 2000 ja päättyy 31 päivänä joulukuuta 2006. Portugalin viranomaiset ehdottavat perustamissopimuksen 87 artiklan 3 kohdan c alakohdan poikkeuksen mukaisiksi seuraavia tilastollisten alueyksiköiden nimikkeistön (NUTS) III -tason alueita ja tuki-intensiteettien enimmäismääriä (ilmaistuna nettoavustusekvivalentteina, NAE):
TAULUKON PAIKKA
(7) Portugalin ilmoituksen mukaan kaikkia edellä mainittuja tuki-intensiteettien enimmäismääriä korotetaan pk-yritysten osalta 10 prosenttiyksikköä (brutto)(4). Samalla ne muodostavat kaikkien tukien yhteisen enimmäismäärän silloin, kun tukia myönnetään samanaikaisesti useasta alueellisesta tukijärjestelmästä, olipa kyseessä sitten paikallinen, alueellinen, kansallinen tai yhteisön tuki.
(8) Komissio on tutkinut Portugalin tekemän ilmoituksen alueellisia valtiontukia koskevien suuntaviivojen ja erityisesti niiden 5.2 kohdan määräysten perusteella. Kyseisen kohdan mukaan "karttaluonnos on laadittava 3.5, 3.10, 4.8 ja 4.9 kohdassa esitettyjen perusteiden mukaisesti". Komissio on myös ottanut huomioon, että Portugalissa aluetuen enimmäiskattavuudeksi on vahvistettu 100 prosenttia maan kokonaisväestöstä vuosina 2000-2006(5).
(9) Portugalin viranomaisten kullekin NUTS III -alueelle ehdottamien tuki-intensiteettien enimmäismäärien osalta komissio muistuttaa siitä, että suuntaviivojen 4.8 kohdan mukaan "aluetuen enimmäisintensiteetti ei saa tavallisesti ylittää 20 prosenttia NAE", eikä 10 prosenttia NAE perustamissopimuksen 87 artiklan 3 kohdan c alakohdan alueilla, joilla "bruttokansantuote asukasta kohden ostovoimastandardina mitattuna on yhteisön keskiarvoa korkeampi ja työttömyysaste keskiarvoa alhaisempi". Grande Lisboan NUTS III -tason alue on ainoa alue, jolla sovellettava enimmäisintensiteetti on 10 prosenttia NAE.
(10) Komissio muistuttaa myös siitä, että suuntaviivojen 5.7 kohdassa määrätään, että "jos joitakin alueita ei enää aluetukikartan tarkistuksen jälkeen katsota 87 artiklan 3 kohdan a alakohdan alueiksi vaan ne muuttuvat 87 artiklan 3 kohdan c alakohdan alueiksi, komissio voi siirtymäkauden aikana sallia näille alueille 87 artiklan 3 kohdan a alakohdan mukaisesti myönnetyn tuki-intensiteetin asteittaisen vähentämisen joko lineaarisesti tai nopeammin, 4.8 ja 4.9 kohdan mukaiseen enimmäisintensiteettiin asti". Koska kaikki mainitut alueet, jotka yhdessä muodostavat Lisboa e Vale do Tejon NUTS II -tason alueen, täyttävät 87 artiklan 3 kohdan a alakohdan poikkeuksen edellytykset 31 päivään joulukuuta 1999 asti, ja koska alueeseen sovellettavan tuki-intensiteetin enimmäismäärä on 75 prosenttia (brutto), tämä mahdollisuus on otettu huomioon Portugalin viranomaisten ehdottamissa tuki-intensiteeteissä.
(11) Komissio toteaa kuitenkin, että suuntaviivojen 5.7 kohtaa koskevan alaviitteen 43 mukaan kyseisiä "siirtymäsäännöksiä ei sovelleta NUTS II -alueiden niihin osiin jotka, menettäessään 87 artiklan 3 kohdan a alakohdan mukaisen tukialueen aseman ja joihin ei voida soveltaa suuntaviivojen liitteen III 8 kohdan toista kompensoivaa tekijää lisäväestönosuuden saamiseksi, olisi pitänyt poistaa uudelta tukikartalta". Portugalin kohdalla tämä lisäväestönosuus vastaa 23,2 prosenttia maan kokonaisväestöstä.
(12) Portugalin ilmoituksen mukaan koko Lisboa e Vale do Tejon NUTS II -alueeseen, jonka osuus maan kokonaisväestöstä on 33,4 prosenttia, olisi sovellettava suuntaviivojen 5.7 kohdassa tarkoitettua siirtymäkautta, jotta alueen tuki-intensiteetit voidaan mukauttaa 87 artiklan 3 kohdan a alakohdan poikkeuksen mukaisella alueella sovellettavasta tasostaan. Koska siirtymäsäännösten maantieteellistä ulottuvuutta on rajoitettu, siirtymäkausi voisi koskea ainoastaan 10,2 prosenttia Portugalin väestöstä. Näin ollen Portugalin viranomaisten ehdotusta tuki-intensiteetin enimmäismääräksi kullakin mainitulla NUTS III -alueella ei voida katsoa suuntaviivojen asiaa koskevien määräysten mukaiseksi. Tästä syystä komissio epäilee Portugalin ehdotuksen tämän osan yhteensopivuutta perustamissopimuksen kanssa.
(13) Ottaen huomioon kullakin mainitulla alueella sovellettavaksi ehdotettuja tuki-intensiteettejä koskevat epäilyt komissio ei voi tässä vaiheessa katsoa, että ne olisi laadittu siten, että "aluetuki-intensiteetti vastaa kyseessä olevien alueellisten ongelmien vakavuutta ja laajuutta yhteisön tasolla tarkasteltuna", kuten suuntaviivojen 4.8 kohdassa edellytetään. Samasta syystä komissio ei voi pitää pk-yrityksille ehdotettuja tuki-intensiteettejä suuntaviivojen 4.9 kohdan määräysten mukaisina. Komissio ei voi myöskään katsoa, että suuntaviivojen 4.18 kohdassa vahvistettuja tuen kasautumista koskevia sääntöjä olisi noudatettu.
III PORTUGALIN VIRANOMAISTEN HUOMAUTUKSET
(14) Portugalin viranomaisten kyseisessä muodollisessa tutkintamenettelyssä esittämissä huomautuksissa korostettiin ennen kaikkea sitä, että viranomaiset eivät hyväksy ylipäänsä periaatetta, jonka mukaan suuntaviivojen 5.7 kohdassa tarkoitettujen siirtymäsäännösten maantieteellistä ulottuvuutta on rajoitettava. Portugalin viranomaiset katsovat etenkin, että alaviite 43 rajoittaisi huomattavasti suuntaviivojen 5.7 kohdan määräysten vaikutuksia pyrittäessä turvaamaan asianmukaiset jatkotoimet perustamissopimuksen 87 artiklan 3 kohdan a alakohdan mukaisen tukikelpoisuuden menettävillä alueilla ja välttämään liian äkilliset muutokset tukikelpoisuudessa. Viranomaiset katsovat myös, että alaviitteen soveltaminen Lisboa e Vale do Tejon NUTS II -tason alueeseen ei ole perusteltua, jos se johtaa liiallisten teollisuus- ja aluepoliittisten rajoitusten asettamiseen yhdessä niistä jäsenvaltioista, joissa myönnetään suhteellisen vähän tukea yrityksille.
(15) Portugalin viranomaiset katsovat, että suuntaviivojen 5.7 kohtaa koskevan alaviitteen 43 mukaisten rajoitusten soveltaminen aiheuttaisi kohtuuttomia haittavaikutuksia Lisboa e Vale do Tejon NUTS II -alueelle seuraavista syistä:
- Lukuun ottamatta Grande Lisboan NUTS III -aluetta (jolla BKT on 114 prosenttia yhteisön keskiarvosta), Lisboa e Vale do Tejon NUTS II -tason alueella kehitystaso vastaa sitä ympäröiviä 87 artiklan 3 kohdan a alakohdan poikkeuksen mukaisia alueita (kaikilla muilla kyseisillä NUTS III -tason alueilla BKT asukasta kohden laskettuna on 55-58 prosenttia yhteisön keskiarvosta). Tuki-intensiteetin enimmäismäärä on siellä kuitenkin selkeästi ympäröiviä alueita alhaisempi. Toisin sanoen nämä neljä NUTS III -aluetta (Lezíria do Tejo, Médio Tejo, Oeste ja Península de Setúbal) eivät voisi olla perustamissopimuksen 87 artiklan 3 kohdan a alakohdan perusteella tukikelpoisia alueita vain siksi, että ne ovat osa Lisboa e Vale do Tejon NUTS II -tason aluetta.
- Kyseisessä alaviitteessä 43 vahvistettujen rajoitusten perusteella ainoastaan alle kolmanneksen alueen väestöstä kattava osa Lisboa e Vale do Tejon NUTS II -aluetta voi hyötyä suuntaviivojen 5.7 kohdassa tarkoitetuista siirtymäjärjestelyistä. Heikoimmin kehittyneet neljä NUTS III -tason aluetta kattavat kuitenkin noin 45 prosenttia Lisboa e Vale do Tejon NUTS II -alueen koko väestöstä ja uutta tuki-intensiteetin enimmäismäärää (eli 20 prosenttia netto) on siis sovellettava eräillä niistä välittömästi (1 päivästä tammikuuta 2000 alkaen).
- Kun otetaan huomioon suhteellinen kehitystaso kyseisillä NUTS III -alueilla, suuntaviivojen 5.7 kohtaa koskevassa alaviitteessä 43 asetetut rajoitukset eivät mahdollistaisi tasapuolista kohtelua eri jäsenvaltioiden ja alueiden välillä, koska ne estäisivät sen varmistamisen, että kaikki sovellettavat tuki-intensiteetit vastaavat kyseessä olevien alueellisten ongelmien vakavuutta ja laajuutta.
(16) Portugalin viranomaiset katsovat lisäksi, että alaviitteessä 43 vahvistettujen rajoitusten soveltaminen olisi vastoin sitä menettelytapaa, jota neuvosto soveltaa rakennerahastoihin, koska sen mukainen asteittainen poistaminen tavoitteen 1 soveltamisalasta ("phasing out") mahdollistaisi paljon suotuisamman kohtelun Lisboa e Vale do Tejon NUTS II -alueelle. Tällaisten rajoitusten soveltaminen alueellisiin valtiontukiin johtaisi alue- ja kilpailupolitiikan väliseen epäjohdonmukaisuuteen ja olisi näin ristiriidassa komission tältä osin vahvistaman tavoitteen kanssa(6).
(17) Vaikka Portugalin viranomaiset ovat erimielisiä periaatteesta asettaa rajoituksia suuntaviivojen 5.7 kohdassa vahvistettujen siirtymäsäännösten maantieteelliselle ulottuvuudelle, viranomaiset ovat kuitenkin muuttaneet alkuperäistä ilmoitustaan muodollisen tutkintamenettelyn aikana. Kyseisen muutoksen pääasiallisena tarkoituksena oli välttää se, että komissio tekisi kielteisen päätöksen neuvoston asetuksen (EY) N:o 659/1999 7 artiklan 5 kohdan nojalla(7). Ottaen huomioon haitalliset vaikutukset, joita kielteisellä päätöksellä olisi yhdenmukaisen ja koordinoidun aluepolitiikan soveltamiseen Portugalissa, Portugalin viranomaiset ehdottavat tästedes perustamissopimuksen 87 artiklan 3 kohdan c alakohdan poikkeuksen mukaisiksi alueiksi seuraavia NUTS III -alueita ja tuki-intensiteetin enimmäismääriä:
TAULUKON PAIKKA
(18) Kuten alkuperäisessä ilmoituksessa myös muutetun ilmoituksen mukaan kaikkia tuki-intensiiteettien emmmäismääriä korotetaan 10 prosenttiyksikköä (brutto) pk-yrityksille myönnettävän tuen osalta. Samalla ne muodostavat kaikkien tukien yhteisen enimmäismäärän silloin, kun tukia myönnetään samaan aikaan useasta aluetukijärjestelmästä, olipa kyseessä sitten paikallinen, alueellinen, kansallinen tai yhteisön tuki.
IV ARVIOINTI TOIMENPITEESTÄ
(19) Komissio on arvioinut perustamissopimuksen 87 artiklan 3 kohdan c alakohdan poikkeuksen mukaisia alueita koskevan osan Portugalin ilmoituksesta alueellisia valtiontukia koskevien suuntaviivojen perusteella. Arvioinnissa on otettu huomioon muutokset, jotka ilmoitukseen tehtiin muodollisen tutkintamenettelyn aikana.
(20) Komissio muistuttaa Portugalin viranomaisten ehdottamista tuki-intensiteettien enimmäismääristä kullakin NUTS III -tason alueella, että suuntaviivojen 4.8 kohdan mukaan harvaanasuttuja tai syrjäisimpiä alueita lukuun ottamatta "aluetuen enimmäisintensiteetti ei saa tavallisesti ylittää 20 prosenttia NAE" eikä 10 prosenttia NAE perustamissopimuksen 87 artiklan 3 kohdan c alakohdan alueilla, "joilla bruttokansantuote asukasta kohden ostovoimastandardina mitattuna on yhteisön keskiarvoa korkeampi ja työttömyysaste keskiarvoa alhaisempi". Kuten komissio ilmoitti Portugalin viranomaisille 30 päivänä joulukuuta 1998 päivätyssä kirjeessään SG(98)D/12398, joka koski aluetuen kansallisen enimmäiskattavuuden tarkistamista vuosina 2000-2006, Grande Lisboan NUTS III -tasoinen alue on ainoa alue, jolla sovellettava tuki-intensiteetti on 10 prosenttia NAE.
(21) Komissio muistuttaa tässä yhteydessä myös siitä, että suuntaviivojen 5.7 kohdassa määrätään, että jos joitakin alueita ei enää aluetukikartan tarkistuksen jälkeen katsota 87 artiklan 3 kohdan a alakohdan alueiksi vaan ne muuttuvat 87 artiklan 3 kohdan c alakohdan alueiksi, komissio voi sallia näille alueille enintään kahden vuoden siirtymäkauden toimintatukien osalta ja neljän vuoden siirtymäkauden alkuinvestointeihin ja työpaikkojen luomiseen liittyviin investointeihin myönnettyjen tukien osalta. Siirtymäkauden aikana näille alueille 87 artiklan 3 kohdan a alakohdan mukaisesti myönnettyä tuki-intensiteettiä voidaan vähentää asteittain joko lineaarisesti tai nopeammin 4.8 ja 4.9 kohdan mukaiseen enimmäisintensiteettiin asti. Koska kaikki kyseessä olevat alueet, jotka yhdessä muodostavat Lisboa e Vale do Tejon NUTS II -tason alueen, täyttivät 87 artiklan 3 kohdan a alakohdan poikkeuksen edellytykset 31 päivään joulukuuta 1999 saakka ja koska niihin sovellettava aluetuki-intensiteetin enimmäismäärä on 75 prosenttia brutto (mikä vastasi ilmoituspäivänä ja tapauksessa, joissa tukea ei tarvitse maksaa takaisin, 54,6 prosenttia NAE), Portugalin viranomaisten Lezíria do Tejon, Médio Tejon, Oesten ja Península de Setúbalin NUTS III -tason alueille ehdottamissa tuki-intensiteeteissä otetaan huomioon tämä mahdollisuus.
(22) Komissio huomauttaa kuitenkin, että suuntaviivojen 5.7 kohtaa koskevan alaviitteen 43 mukaan kyseisiä "siirtymäsäännöksiä ei sovelleta NUTS II -alueiden niihin osiin jotka, menettäessään 87 artiklan 3 kohdan a alakohdan mukaisen tukialueen aseman ja joihin ei voida soveltaa suuntaviivojen liitteen III 8 kohdan toista kompensoivaa tekijää lisäväestönosuuden saamiseksi, olisi pitänyt poistaa uudelta tukikartalta".
(23) Kuten aluepolitiikan ja kilpailupolitiikan keskittämisen ja johdonmukaisuuden lujittamista koskevan komission tiedonannon(8) 3.3 kohdassa korostetaan, tukikelpoisuuden asteittaiseen poistamiseen liittyvät yksityiskohdat määräytyvät sen mukaan, kumman politiikan mukaisesti se tapahtuu. Nämä politiikat ovat kuitenkin keskenään johdonmukaisia, kuten Agenda 2000 -asiakirjassa todetaan, sillä "rakennerahastojen tukea väliaikaisesti edelleen saavilla alueilla toteutettavien toimien on noudatettava kansallisia tukia koskevia kilpailupoliittisia sääntöjä". Suuntaviivoissa vahvistettujen sääntöjen soveltaminen varmistaa jo sinänsä tasapuolisen kohtelun: Portugalia siis näytetään kohtelevan samalla tavoin kuin muitakin jäsenvaltioita.
(24) Komissio toteaa, että Portugalin ilmoituksen mukaan neljällä NUTS III -alueella (Lezíria do Tejo, Médio Tejo, Oeste ja Península de Setúbal), jotka kattavat 14,9 prosenttia maan kokonaisväestöstä, pitäisi soveltaa suuntaviivojen 5.7 kohdassa mainittua neljän vuoden siirtymäaikaa, jotta ne voisivat mukauttaa 87 artiklan 3 kohdan a alakohdan mukaiset aikaisemmat tuki-intensiteettinsä. Kun kuitenkin otetaan huomioon suuntaviivojen 5.7 kohtaa koskevassa alaviitteessä 43 vahvistetut siirtymäsäännösten maantieteellistä ulottuvuutta koskevat rajoitukset, vain 10,2 prosenttia Portugalin väestöstä voisi hyötyä tällaisesta siirtymäkaudesta. Portugalin tapauksessa alaviitteessä 43 tarkoitettu lisäväestönosuus voidaan laskea suuntaviivojen liitteessä III olevassa 3 kohdassa kuvailtua menetelmää soveltaen siten, että otetaan huomioon toinen kompensoiva tekijä ja yhteisön väestöä koskeva 42,7 prosentin enimmäiskattavuus. Näin saatu lisäväestönosuus vastaa 23,2 prosenttia Portugalin kokonaisväestöstä.
(25) Komissio toteaa kuitenkin, että suuntaviivojen 5.7 kohtaa koskevassa alaviitteessä 43 vahvistettujen siirtymäsäännösten maantieteellisen ulottuvuuden rajoitusten tarkoituksena on vain välttää tilanne, jossa alueet, jotka olisi sosioekonomisen tilanteensa vuoksi jätettävä aluetukikarttojen ulkopuolelle, saisivat kaksinkertaisen hyödyn: ensiksikin aluetuen kattavuuden perusteella (alueena, joka menettää 87 artiklan 3 kohdan a alakohdan mukaisen tukikelpoisuuden ja johon sovelletaan suuntaviivojen liitteessä III olevassa 8 kohdassa tarkoitettua toista kompensoivaa tekijää) ja toiseksi tuki-intensiteetin perusteella. Kun otetaan huomioon se, että kullakin neljällä NUTS III -alueella, joilla Portugalin ilmoituksen mukaan pitäisi soveltaa kyseisiä siirtymäsäännöksiä (Lezíria do Tejo, Médio Tejo, Oeste ja Península de Setúbal), asukasta kohden laskettu BKT on 55-58 prosenttia yhteisön keskiarvosta, ei vaikuta järkevältä vaatia, että nämä alueet pitäisi niiden sosioekonomisen tilanteen vuoksi jättää Portugalin aluetukikartan ulkopuolelle joko kokonaisuudessaan tai osittain. Sitä vastoin kyseisillä neljällä NUTS III -alueella on riittäviä alueellisia eroavaisuuksia suuntaviivojen liitteessä III olevassa 5 kohdassa mainittuihin kynnysarvoihin verrattuna ja ne on näin ollen otettu huomioon laskettaessa perustamissopimuksen 87 artiklan 3 kohdan c alakohdan poikkeuksen mukaisen aluetuen enimmäiskattavuuden jakoperustetta eri jäsenvaltioiden kesken suuntaviivojen liitteessä III olevan I jakson mukaisesti. Jos asukasta kohden laskettu BKT on kyseisillä alueilla samaa suuruusluokkaa, joidenkin alueiden kohteleminen eri tavalla voisi vaarantaa alueellisen kehityksen tavoitteiden saavuttamisen. Kun määritellään suuntaviivojen 5.7 kohdassa vahvistettujen siirtymäsäännösten maantieteellistä ulottuvuutta, Portugalin ehdotus voidaan katsoa suuntaviivojen mukaiseksi, vaikka alaviitteessä 43 vahvistettuja rajoituksia sellaisenaan sovellettaessa saatava kokonaisväestöä koskeva raja ylitetäänkin tässä tapauksessa 4,7 prosentilla.
(26) Komissio toteaa myös, että suuntaviivojen 4.8 kohdan mukaisesti kullekin alueelle ehdotettujen tuki-intensiteettien on vastattava "kyseessä olevien alueellisten ongelmien vakavuutta ja laajuutta yhteisön tasolla tarkasteltuna". Koska Portugalin aluetukikarttaluonnos sisältää huomattavan ja välittömästi sovellettavan alennuksen tuki-intensiteetteihin, joita sovelletaan Grande Lisboan NUTS III -tason alueella (aikaisemmin 75 prosenttia brutto, nyt 10 prosenttia NAE) ja koska Lezíria do Tejon, Médio Tejon, Oesten ja Península de Setúbalin NUTS III -tason alueiden taloudellisen kehityksen taso on heikko, Portugalin viranomaisten ehdotus voidaan katsoa myös tältä osin suuntaviivojen asiaa koskevien määräysten mukaiseksi.
(27) Lopuksi komissio huomauttaa, että pk-yrityksille ehdotetut tuki-intensiteetit ovat suuntaviivojen 4.9 kohdan mukaisia, jossa määrätään mahdollisuudesta myöntää kyseisille yrityksille pienten ja keskisuurten yritysten valtiontukea koskevissa yhteisön suuntaviivoissa(9) vahvistettuja korotuksia eli 10 prosenttiyksikköä (brutto) perustamissopimuksen 87 artiklan 3 kohdan c alakohdan poikkeuksen mukaisilla alueilla. Myös suuntaviivojen 4.18 kohdan mukaisia tuen kasautumista koskevia sääntöjä on noudatettu. Portugalin ehdotuksen voidaan katsoa olevan myös näiden seikkojen osalta suuntaviivojen asiaa koskevien määräysten mukainen.
V PÄÄTELMÄT
(28) Edellä esitetyn perusteella komissio katsoo, että uusi luonnos vuosia 2000-2006 koskevaksi Portugalin aluetukikartan siksi osaksi, joka käsittää perustamissopimuksen 87 artiklan 3 kohdan c alakohdan poikkeuksen mukaiset alueet, noudattaa alueellisia valtiontukea koskevien suuntaviivojen määräyksiä,
ON TEHNYT TÄMÄN PÄÄTÖKSEN:
1 artikla
Vuosia 2000-2006 koskevan Portugalin aluetukikartan se osa, joka käsittää perustamissopimuksen 87 artiklan 3 kohdan c alakohdan poikkeuksen mukaiset alueet, soveltuu yhteismarkkinoille perustamissopimuksen 87 artiklan 3 kohdan c alakohdan nojalla.
Näin ollen kyseinen toimenpide hyväksytään.
2 artikla
Tämä päätös on osoitettu Portugalin tasavallalle.
Tehty Brysselissä 28 päivänä kesäkuuta 2000.

Labels: 4
19
5
18
15